google/wiki40b huggingface dataset:
ג'ק סיקמה

קריירת משחק

סיקמה נולד בעיר קנגקאקי, אילינוי, ולמד באוניברסיטת אילינוי וסליאן שבבלומינגטון הסמוכה בין השנים 1973–1977. בדראפט ה-NBA לשנת 1977 נבחר סיקמה בבחירה השמינית על ידי קבוצת סיאטל סופרסוניקס, ושיחק עבורה ב-9 עונותיו הראשונות בליגה. בעונת הרוקי שלו, תחת המאמן לני וילקינס, קלע סיקמה 10.7 נקודות בממוצע למשחק, נבחר לחמישיית הרוקיז של העונה ועזר לקבוצתו להעפיל לגמר ה-NBA, לראשונה בתולדותיה. בסדרת הגמר התמודדו הסופרסוניקס מול וושינגטון בולטס של אלווין הייז, וס אנסלד ובוב דאנדריג', והפסידו לה בתוצאה 4-3. לאורך סדרת הגמר קלע סיקמה 13.7 נקודות והוריד 8.0 ריבאונדים בממוצע למשחק. בעונה הבאה, 1978/1979, שיפר את תפוקתו ל-15.6 נקודות ו-12.4 נקודות למשחק (חמישי ב-NBA), ולצד הרכז גאס ויליאמס והקלע דניס ג'ונסון הוביל את סיאטל למאזן הטוב באזור המערבי, 52-30, ולהופעה שנייה ברציפות בגמר ה-NBA. בשחזור הגמר הקודם, מול הבולטס, ניצחו הסופרסוניקס בתוצאה 4-1 וזכו באליפות הראשונה בתולדות המועדון, כאשר סיקמה תורם 16.2 נקודות ו-14.8 ריבאונדים למשחק לאורך סדרת הגמר.
בעונות הבאות המשיך סיקמה להיות אחד מכוכבי הקבוצה, יחד עם גאס ויליאמס וטום צ'יימברס, אך הסופרסוניקס לא הצליחו לעבור את שלב גמר המערב. ב-7 מתוך 9 עונותיו בסיאטל נבחר סיקמה להשתתף במשחק האולסטאר, ובעונת 1981/1982 אף נבחר לחמישיית ההגנה השנייה של העונה. בשנת 1992 העלו הסופרסוניקס את גופייתו של סיקמה עם המספר 43 לתקרת אולמם הביתי, כהוקרה על תרומתו למועדון.
לקראת עונת 1986/1987 נשלח סיקמה בטרייד למילווקי באקס, בה שיתף פעולה עם ריקי פירס וטרי קאמינגס. ב-5 עונותיו מילווקי קלע ממוצע של 13.4 נקודות למשחק, ובכולן הודחה הקבוצה באחד משני סיבובי הפלייאוף הראשונים. בעונת 1987/1988 הוביל את הליגה באחוזי קליעה מקו העונשין כשקלע ב-92.2% - נתון נדיר לשחקן בעמדת הסנטר. בסיום עונת 1990/1991 פרש ממשחק, בגיל 35.

קריירת אימון

בשנת 2003 מונה לתפקיד עוזר מאמן בסופרסוניקס, תחת נייט מקמילן, ובהמשך היה עוזרם של בוב וייס ובוב היל בקבוצה, עד סיום עונת 2006/2007. ב-4 העונות הבאות שימש כעוזר מאמן ביוסטון רוקטס תחת המאמן ריק אדלמן, והתמקד בהדרכת הסנטר יאו מינג. בין השנים 2011–2014 החזיק בתפקיד זהה במינסוטה טימברוולבס, שוב תחת אדלמן.
אופנוע ים

אופַנוע ים הוא כלי שיט שבו הרוכב יושב או רוכן, ואינו יושב בתוכו כנהוג בסירה. ניהוגו של אופנוע הים נעשה במוט רוחבּי, ומכאן הדמיון בינו ובין האופנוע. אופנועי ים מסוגלים להשיט עד שלושה אנשים. בישראל נדרש רישיון נהיגה מיוחד כדי להשתמש בהם, וניתן לקבלו בגיל 16 ומעלה לאחר מבחן עיוני ומעשי.
כיום מוּנעים אופנועי הים באמצעות מנוע משאבת סילון מים. בעבר יוצרו גם אופנועים שלהם סוגי הנעה אחרים, אך הנעת סילון מים היא היחידה שהפכה לנפוצה. הפניית אופנוע ים נעשית באמצעות הפניית הגה המחובר בכבלים למנוע הנמצא בחלקו האחורי של האופנוע. הטיית כידון האופנוע לכיוון מסוים גוררת את הפניית סילון המים לאותו הכיוון ומובילה לפניית כלי השיט.
אופנועי הים מכונים לעיתים קרובות בשם ג'ט-סקי, אף שזהו שם מותג של תעשיות כבדות קווסאקי ואינו שם גנרי.

הסיכונים

מלבד הסכנות הברורות – התנגשויות, תקלות מכניות במשותף לכל כלי רכב – לאופנוע הים סכנה ייחודית והיא פציעות מפליטת סילוני מים. פציעות אלה עלולות לקרות עם נפילת הרוכב (או פליטתו) על הגב ונחיתתו ישירות בנתיב סילון מים בלחץ גבוה.
סכנה אחרת הטמונה בכלי אורבת לאנשים הנמצאים סמוך לו, וכן יש סכנת פגיעה בכלי שיט הנמצאים בקרבת מקום. אף שלכלי שיט זה חוקים ברורים מבחינת המרחק המינימלי המותר לו מחוף הרחצה, נהגים רבים אינם מקפידים למלא את כל הוראות הבטיחות ומתקרבים לרוחצים יתר על המידה.
בישראל ניתן להשיט אופנוע ים רק למחזיק רישיון מדרגת מֵשיט 11. רישיון לאופנוע הים הוא רישיון ניפרד ובלתי תלוי. כדי לקבל רישיון זה יש לעבור מבחן עיוני הבודק את הידע על חוקי הדרך בים, על הגשת עזרה ראשונה, על כיבוי אש ועל התנהלות במצוקה. בשלב המעשי יש להראות שליטה באופנוע הים בתרגיל סללום מהיר, איטי, גישה לאדם בים וקשרים.
מנשה גניש

ביוגרפיה

גניש נולד בזכרון יעקב, למרים (רמו) ושלום, שעלו מלוב בשנת 1949.
את שירותו הצבאי עשה בחיל ההנדסה.
התגייס לשירות בתי הסוהר בשנת 1983, ושימש בתחילת הדרך כחובש ולאחר מיכן עבר לתחום המודיעין, שימש כקצין מודיעין בשלושה בתי סוהר, קמ"ן מחוז, סגן מפקד בימ"ר הדרים ולאחר מיכן כסגן קצין מודיעין ראשי.
שימש כמפקד בית הסוהר כרמל ומפקד בית סוהר עופר.
שימש כראש חטיבת הביטחון, וכממלא מקום ראש אגף המבצעים כשנה, בתקופה זו שינה את תפיסת הביטחון באגפים בהחלפת המנעולים הרבים למפתח מאסטר.
מפקד יחידת נחשון – כמפקד נחשון הוביל תהליכים לשיפור והתייעלות בתחום הליוויים וצמצום שעות עבודת הלוחמים.
בתקופתו סוכלו שני אירועי פח"ע על ידי לוחמי נחשון, הראשון בעיר הבירה בירושלים על ידי לוחם נחשון שחיסל את המחבל שהרג אזרח והמשיך במסע ההרג.
והאירוע השני בתל אביב על ידי לוחמי נחשון שנטרלו מחבל תוך כדי שהנ"ל דוקר אזרחים.
האירועים האלה חשפו את היחידה בתקשורת והעלו את תדמית היחידה והשב"ס.
בינואר 2016 קיבל את הפיקוד על מחוז מרכז. מחוז גדול ומורכב מאוד שעבר טלטלה גדולה.
טרם כניסתו לתפקיד התרחשו מספר אירועים קשים במחוז:
בריחת האסיר מיכאל יארוסלבסקי מבית החולים מאיר על ידי חטיפת נשק מסוהרים.
אירוע ירי בתוך בית סוהר רימונים על ידי האסיר סמואל שיינביין שבסופו חוסל האסיר, ובריחת האסיר ירון סנקר מבית חולים אסף הרופא.
בשנה האחרונה היו מספר ניסיונות של ארגוני פשיעה לפגוע באנשי סגל וירי למתחמי ביס"ר הדרים ואיילון וזאת במטרה לגרום לשינוי בהחלטות ולגרום ללחץ בקרב מקבלי ההחלטות.
גניש הוא בעל תואר ראשון במנהל עסקים ותואר שני בחוג ללימודי ארץ ישראל אוניברסיטת חיפה.

חיים אישיים

גניש נשוי לאיריס ואב לשניים.
או. קיי.

או. קיי. (נכתב גם: אוקיי, אוקי, או-קיי) (מאנגלית: OK (נכתב גם: .O.K או Okay)) היא מילה שאולה מהשפה האנגלית (ביטוי, למעשה), שנכנסה לסלנג של שפות רבות מאוד, בהן השפה העברית. הביטוי מציין הסכמה ("בסדר") או מצב תקין ("הכול בסדר"). 
לפי אחת הסברות שהתקבעו בתודעה, מקור הביטוי הוא במלחמת העולם הראשונה. כאשר רצו לפרסם כמה חיילים מתו בכל יום לחימה, נהגו להניף שלט שעליו רשום מספר והאות K. האות סימנה את המילה האנגלית "Kills" (הרוגים), והמספר את מספרם. למשל, אם נכתב "129K", משמעות הדבר הייתה כי באותו יום נהרגו 129 חיילים; וכשלא נהרגו חיילים בכלל, פורסם "0K" (המספר 0 (בעל דמיון גרפי רב מאוד לאות האנגלית O), בצירוף האות K). מכאן, הושאל הסימון למשמעות "הכול בסדר" ("0 דברים לא בסדר" / "כלום לא בסדר"). תאוריה זו, ככל הנראה, שגויה, משום שנמצאו תיעודים לביטוי הרבה לפני מלחמת העולם הראשונה.
ראשי התיבות "או. קיי." נכנסו לשפת הדיבור בשל השימוש בהם במערכת הבחירות לנשיאות ארצות הברית בשנת 1840, כסיסמת הבחירות של המועמד מרטין ואן ביורן. ואן ביורן, שהיה נשיא ארצות הברית השמיני, כינה את עצמו OK, במשמעות הכפולה של "הכול בסדר" ושל "Old Kinderhook", על שם עיירת הולדתו, "קינדרהוק" שבמדינת ניו יורק. הוא לא נבחר שוב לנשיא.
המילה OK הופיעה בעיתון "בוסטון מורנינג פוסט" במסגרת כתבה בנוגע לארגון שהוקם ב-1838 ושהתנגד לחוק מוניציפלי בבוסטון שאסר לצלצל בפעמונים בשעת ארוחת הערב. שם נעשה שימוש בביטוי ומיד אחריו הפירוש - "o.k - all correct". באותה תקופה נפוצו עוד קיצורים של מילים, בהם NG ל-"no go",  ו-SP ל-"small potatoes".
באנגלית, השימוש בביטוי OK התרחב, והוא משמש כשם עצם, כפועל, כתואר, או כתואר הפועל. עם הזמן, חדרו חלק מהשימושים גם לסלנג בשפה העברית; למשל: "המנהל נתן אוקיי לפרויקט" (כלומר, המנהל אישר (או "נתן את ברכתו") למיזם).
פרס האמן הדגול

הענקת הפרס

הפרס מוענק כל שנה ב-15 במרץ על ידי ראש ממשלת הונגריה לאמנים "שהציגו הישגים בתחומי האמנות, החינוך, התעשייה, הצילום, הקולנוע ואמנויות הבמה. ניתן להמליץ על מועמדים לפרס עד 30 בנובמבר של השנה הקודמת להענקתו. הפרס מוענק רק למי שכבר זכה בפרס האמן המעוטר ומחזיק בו חמש שנים לפחות. לפרס מתלווה גם מענק כספי שערכו הוא מחצית מהמענק הכספי של פרס קושוט. הפרס כולל מדליית ברונזה בקוטר 3.5 ס"מ עם סרט וכיתוב "אמן דגול".
כפר כילא

מיקום

הכפר נמצא בגזרה המזרחית בדרום לבנון, כ-96 קילומטר דרומית לביירות ומעט צפונית למטולה. קרוב לכפר עובר גבול ישראל-לבנון והכפר עצמו נמצא סמוך למעבר הגבול פאטמה שבין ישראל ולבנון. הכפר משתרע על גבעות וגובהו כ-700 מטר מעל פני הים.

היסטוריה

בשנת 1870, ביקר חוקר ארץ ישראל ויקטור גרן בכפר, וכתב: "בשעה אחת הגעתי לרמה נישאה ותכף שבתי וירדתי ממנה מזרחה, ובאחת ועשרים דקות הגעתי לכפר כלא. הכפר הגדול הזה, המונה כאלף מתואלים, יושב במדרון המזרחי של הר גבוה כשש מאות מטר, והוא עצמו חולש מרום של מאה מטר בקירוב על העמק הפורה והנאה הקרוי מרג' עיון. משקית הכפר עתיקה בחלקה; על כל פנים עתיקות הן האבנים המהוקצעות ששימשו לבנייתה. המסגד וכמה בתי מגורים נבנו גם הם מאבנים שמקורן בבניינים עתיקים".
בתקופת רצועת הביטחון רבים מתושבי הכפר שרתו בצבא דרום לבנון. לאחר נסיגת ישראל, חלקם נמלטו מדרום לבנון וחלקם הצטרפו לחזבאללה. כיום הכפר הוא מעוז חזבאללה ידוע.
במלחמת לבנון השנייה קיבלו תושבי הכפר התרעה לעזוב בתיהם, ורובם עזבו. במקום התנהלו חילופי אש בין לוחמי חטיבת הנח"ל למחבלי חזבאללה. בעקבות ירי הטילים לעבר מדינת ישראל שבוצע מהכפר תקף חיל האוויר את הכפר, מקורות לבנוניים מסרו על הרוגים ופצועים, ביניהם ילדים. 
מאז המלחמה, אזור הכפר ידוע כשטח להברחות סמים רבות בגלל צמידותו לגדר הגבול. ההברחות נעשות על ידי זריקת שקים מעל לגדר. ב-2012, צה"ל החליט לשים סוף להברחות על ידי בניית חומת הפרדה שלא מאפשרת זריקת שקים מעליה בגלל גובהה הרב.
ביומו הראשון של מבצע מגן צפוני נחשפה מנהרה התקפית חוצת-גדר שנחפרה מפאתי הכפר הדרומיים לתוך שטח ישראל.
ב-9 בדצמבר אחר הצהריים צה"ל קרא לתושבי הכפרים הלבנוניים כפר כילא וראמיה, הסמוכים לגבול עם ישראל – לעזוב את בתיהם. 
דובר צה"ל בשפה הערבית, סא"ל אביחי אדרעי, פנה לתושבי הכפרים והזהיר אותם כי הם חיים באזור של "חבית חומר נפץ", כיוון שחזבאללה הקים מתחת לבתיהם רשת של מנהרות טרור. "צה"ל ממליץ לתושבי הכפרים לשקול ולעזוב באופן זמני את  בתיהם עד סיום הפעולה". דובר צה"ל תא"ל רונן מנליס הוסיף: "התוואי מולכד על ידי צה"ל וכל מי שייכנס אליו מצדו הלבנוני מסכן את חייו".

כלכלה

בכפר חקלאות מפותחת המתבססת בעיקר על ייצור והפקת שמן זית ודבש. כמו כן, בכפר כרמי זיתים וענבים.
מייקל אסיין

תיאור קריירה

אסיין החל את דרכו המקצוענית ככדורגלן המועדון הגאנאי ליברטי פרופשיונלס. בגיל 18 עבר למועדון הספורט בסטיה הצרפתי, בשנת 2000. שלוש שנים לאחר מכן, התפרסם שהוא חתם בפריז סן-ז'רמן, אך לבסוף העדיף לשחק באולימפיק ליון. לאסיין היה תפקיד חשוב ב-2 הזכיות הרצופות של ליון באליפות בזמן ששיחק במועדון, ואף זכה בתואר "שחקן השנה בליגה הצרפתית".
בקיץ 2005 חתם אסיין בקבוצת צ'לסי האנגלית, לאחר משא ומתן מתמשך. בשנותיו במועדון זכתה צ'לסי במספר אליפויות וגביעים מקומיים ואף בליגת האלופות לעונת 2011/12.
ב-31 באוגוסט 2012 הושאל אסיין לריאל מדריד. בתום העונה חזר אסיין לצ'לסי.
ב-27 בינואר 2014, חתם אסיין במילאן. לאחר שנה וחצי באיטליה, חתם ב-2 ביוני 2015 בפנאתינייקוס.
ב-13 במרץ 2017 חתם בפרסיב באנדונג מליגת העל האינדונזית.

נבחרת גאנה

אסיין שיחק בנבחרת גאנה במספר טורנירים חשובים כמו אליפות אפריקה לאומות, ומונדיאל 2006 בגרמניה. אסיין היה אמור להשתתף גם במונדיאל 2010, אך נפצע כחודש לפני הטורניר ושוחרר.
נגיפים וחיידקים במערכת הנשימה

וירוסים (נגיפים) במערכת הנשימה

להלן רשימה של נגיפים שכיחים שידועים כמחוללים מחלות בדרכי הנשימה בקרב בני האדם:

חיידקים במערכת הנשימה

להלן רשימה של חיידקים שכיחים שידועים כמחוללים מחלות בדרכי הנשימה בקרב בני האדם:
מועצת הנגידים של הפדרל ריזרב

תיאור

על פי החוק, המינויים חייבים להיות "ייצוג הולם של האינטרסים הפיננסיים, החקלאיים, התעשייתיים והמסחריים והחטיבות הגאוגרפיות של המדינה". חבר הנאמנים אינו מקבל מימון מהקונגרס, ותנאי חברי הוועד המנהל של מועצת המנהלים של הנשיא מפורשים בכפוף לתנאי הנשיאות והקונגרס. לאחר מינוי חבר של חבר הנאמנים על ידי הנשיא, הוא מתפקד בעיקר באופן עצמאי. הדירקטוריון נדרש לדווח על פעילות שנתית ליושב ראש בית הנבחרים האמריקני. כמו כן מפקח ומסדיר את פעילות הבנקים הפדרל ריזרב, ומערכת הבנקאות של ארצות הברית בכלל.
קדנציית החברות מוגבלת בחוק, וחבר ששימש לתקופה של 14 שנה רצופות אינו זכאי למינוי מחדש. יש מקרים רבים שבהם מונה אדם לכהונה של שארית כהונתו של חבר אחר, והוא מונה שוב לכהונה של 14 שנים. החוק מקנה לנשיא סמכות להרחקתו של חבר המועצה בשל עילה מסוימת שתראה לנשיא.
כפי שנקבע בחוק הבנקאות של 1935, יושב הראש וסגן יו"ר חבר הנאמנים הממונים על ידי הנשיא מוכרחים להיות נמנים עם חברי הישיבה. שניהם משרתים תקופת כהונה של ארבע שנים וניתנים להרכבה מחדש ככל שהנשיא בוחר עד תום כהונתם בחבר הנאמנים.
מחמדו דיארה

ילדותו

דיארה נולד במאלי, מהמדינות העניות בעולם ב-18 במאי 1981 בעיר הבירה במאקו. את הכדורגל הוא גילה ברחובות מאלי כששיחק עם חבריו, עד אשר אחד מהם הציע לו להבחן באקדמיה של סאליף קייטה, שנחשב למועדון האפריקאי הטוב ביותר בשנות השבעים. דיארה התקבל ובגיל 12 החל לשחק באקדמיה, שם למד, בנוסף לאימוני הכדורגל, גם מקצועות כמו חשבון ואנגלית, ובכך ניצל מחיי העוני.

קריירה

בגיל 15 הגיע דיארה לנבחרת מאלי לנערים, שם הבריק באחת התחרויות, ובגיל 16 עזר לסאליף קייטה להעפיל לליגה הראשונה.
דיארה החל את הקריירה האירופית שלו בגיל 17 בקבוצת אופי כרתים היוונית, וכעבור שנה עבר לקבוצה ההולנדית ויטסה ארנהיים. התקדמותו של דיארה הצעיר נקטעה בהולנד קלות; היה לו קשה להסתגל, עד אשר קומאן, מאמנה בעבר של ויסטה, אימן אותו אישית ועזר לו להשתפר.
לאחר שנתיים בהולנד עבר דיארה לאולימפיק ליון הצרפתית תמורת 4 מיליון אירו. בתקופתו בקבוצה (השנים 2002 עד 2006) עזר לקבוצה לזכות באליפות הליגה הצרפתית ארבע פעמים ואף להגיע שלוש פעמים עד לשלב רבע גמר גביע האלופות.
בקיץ 2006 דיארה נרכש על ידי המועדון הספרדי ריאל מדריד תמורת 26 מיליון אירו (זאת לאחר שמאמנו בליון, ז'ראר הויה, דרש סכום של 40 מיליון אירו והסכים להתפשר רק לאחר משא ומתן ארוך). דיארה הוצג ב-22 באוגוסט רשמית כשחקן ריאל מדריד וזכה לחולצה מספר 6, עליה ויתר השחקן הוותיק איבן הלגרה.
דיארה זכה עם ריאל מדריד בשתי אליפויות, אחת תחת פאביו קאפלו והשנייה תחת ברנד שוסטר. בעונתו השלישית במועדון נפצע בברכו והושבת עד סוף העונה.
ב-27 בינואר 2011 חתם דיארה בקבוצה הצרפתית מונקו שם שיחק עד תום העונה בה נשרה הקבוצה לליגת המשנה. ב-26 בפברואר 2012 חתם בפולהאם האנגלית שם שיחק עד תום עונת 2012/2013.
בורשה

יהודי בורשה

היהודים הראשונים בבורשה הגיעו מגליציה בסביבות שנת 1750 הקהילה היהודית נודעה כקהילה חסידית. רוב יהודי בורשה היו איכרים ועובדי יערות, והיו ביניהם גם בעלי מנסרות ובתי מלאכה לעיבוד עץ.
בשנת 1930 מנו יהודי בורשה כ-2,500 נפש וביולי של אותה השנה הועלו בתי היהודים באש, בעקבות הסתה אנטישמית.
בימי מלחמת העולם השנייה נמסר האזור לשליטת הונגריה ובתקופת הכיבוש ההונגרי נלקחו צעירים יהודים לעבודות כפייה ונסגרו חנויות של יהודים. בשנת 1944 הועברו יהודי בורשה לגטו סמוך לעיר, ומשם שולחו למחנות ההשמדה.
בתום המלחמה חזרו לבורשה כ-395 יהודים אך לא השתקעו במקום ובשנת 1969 ישבו בבורשה שתיים או שלוש משפחות יהודיות.
ברכת הגשמים

הלכה למעשה

הרמב"ם פוסק בהלכות תעניות שכאשר יש בצורת והציבור מתענה ויורדים גשמים - יש לקרוא הלל, וכלל אינו מזכיר בהלכות אלו של תעניות את ברכת הטוב והמטיב או ברכת הגשמים. בהלכות ברכות, לעומת זאת, לגבי ברכת הגשמים וברכת הטוב והמטיב, הרמב"ם מקבל את החילוק של התלמוד, ואף מוסיף לו מקרה שלישי: אדם שיש לו קרקע חקלאית - מברך ברכת שהחיינו; אדם שיש לו קרקע חקלאית בשותפות עם אדם אחר - מברך ברכת הטוב והמטיב; ואדם שאין לו קרקע חקלאית משלו - מברך ברכת הגשמים.
השולחן ערוך פוסק באופן שמשתמע לשתי פנים: "אם היו בצער מחמת עצירת גשמים וירדו גשמים מברכים עליהם, אע"פ שלא ירדו עדיין כדי רביעה, משירדו כל כך שרבו על הארץ, שיעלו עליהם אבעבועות מן המטר וילכו זה לקראת זה." בלשונו ניתן לראות כי מדובר בברכת הגשמים, שכן הוא מזכיר את ההגדרה "שיעלו עליהם אבעבועות מן המטר וילכו זה לקראת זה" הדומה מאוד בצורתה להגדרת התלמוד בנוגע ל"משיצא חתן לקראת כלה". לכאורה ניתן לראות כי הוא חולק על הרמב"ם, שכן הוא מזכיר שיש לברך את הברכה רק לאחר עצירת גשמים ולא בכל מקרה, אך הרב משה צבי נריה מפרש כי לא מדובר בבצורת ממש, אלא בכל פעם ששמחים בירידת גשמים לאחר שהם חסרו - ניתן לברך.

נוסח הברכה

בתלמוד לאחר שמביא את הנוסח הברכה, דן בנוגע לחתימתה: "רבי יוחנן מסיים בה הכי: 'אילו פינו מלא שירה כים... אין אנו מספיקין להודות לך ה' אלהינו... תשתחוה, ברוך אתה ה' רוב ההודאות' - רוב ההודאות ולא כל ההודאות?! - אמר רבא: אימא 'האל ההודאות'. אמר רב פפא: 'הלכך נימרינהו לתרוייהו (נאמר את שתי האפשרויות): רוב ההודאות והאל ההודאות."
הו, הו יוליה

הו, הו יוליה הוא מחזה הומוריסטי שנכתב על ידי אפרים קישון בשנת 1974. קישון מציג במחזה את המשך קורותיהם של רומיאו ויוליה לולא התאבדו. הוא מציג אותם כזוג נשוי טיפוסי, ושם ללעג את ה"אהבה הגדולה" שלהם המתוארת במחזה המקורי של ויליאם שייקספיר. בהצגה המקורית, אריק לביא ואשתו שושיק שני גילמו את הדמויות הראשיות, ושחקנים שונים נשכרו כדי לגלם את ויליאם שייקספיר, בהם יהודה אפרוני, נסים זוהר, מנחם עיני ואבנר חזקיהו.

תקציר העלילה

המחזה מתחיל בהצגת חייהם של רומיאו ויוליה: הם הצליחו להתחמק מההתאבדויות ודבר זה לא קרה מעולם, הם חיים בעוני, נוטים לריב על דברים קטנים, יש להם בת מרדנית ששונאת אותם (לוקרציה), ורומיאו מחכה לכך שאמהּ של יוליה תמות כדי שהוא יוכל לרשת את כל כספה.
באמצע ריב של רומיאו ויוליה, מגיעה רוחו של ויליאם שייקספיר אשר התעוררה מהוויכוחים, בטענה שהם חרגו מהמחזה שכתב, והוא דורש לתקן זאת. כאשר הם מסרבים לחזור לסוף המקורי של המחזה (כלומר להתאבד), מחליט שייקספיר לתקן זאת בכך שיגרום לשניהם להרוג אחד את השני על ידי הרעלה. בסוף המחזה שייקספיר בורח עם בתם לוקרציה, ונותן להם להרעיל אחד את השני. לאחר שנראה ששניהם מתים, הם מתעוררים שוב, וחוזרים לריבים הישנים שלהם.
בית חיל האוויר

פעילות בבית חיל האוויר

בית חיל האוויר משכן מספר פרויקטים הפועלים בתחומו.
המרכז הלאומי לפיתוח מצוינות ומנהיגות צעירה מפעיל בו סמינרים וסדנאות חינוכיות עבור חיילים וקצינים, בני נוער ונוער שוחר תעופה.
מכון פישר למחקר אסטרטגי אוויר וחלל פועל במבנה, ובו הוא עורך כנסים בהשתתפות אנשי צבא ואנשי מקצוע מרחבי העולם. המכון נותן חסות למחקרים ולפיתוח חשיבה פורצת דרך בתחום התעופה והחלל.
כמו כן, פועלת בו עמותת חיל האוויר, שמטרתה קידום הדור הצעיר, על ידי ארגון הרצאות וסדנאות לצעירים. בנוסף, ממוקם בו המטה המרכזי של יחידת גדנ"ע אוויר. היחידה פועלת במשותף עם עמותת ביל חיל האוויר בפיתוח התכנים ויישום הפעילות בבתי ספר ברחבי הארץ. 
בנוסף, במבנה פועלות יחידת ענף נפגעים, יחידת המורשת של חיל האוויר ולהקת חיל האוויר.
בית חיל האוויר מפעיל מערכת תמיכה ושירותי סיוע לרווחת משפחות חללי חיל האוויר. בבית חיל האוויר אולם הנצחה, המשמש כמרכז לימוד והעשרה לנוער, המבוסס על ההיסטוריה האישית של הנופלים. באולם נמצא גם מידע על כל אחד ואחת מהנופלים. בבית חיל האוויר מתקיימים אירועים ומפגשים חברתיים, המאפשרים שמירת קשר רציף עם בני המשפחות ואנשי החיל.
משה נוידרפר

משה נוידרפר (22 בספטמבר 1924 - 5 בינואר 1995) היה מראשי משרד האוצר, הממונה על הכנסות המדינה, מנכ"ל בנק מרכנתיל דיסקונט ועמד בראש מוסדות ציבור רבים.

ילדותו ולימודיו

משה נוידרפר נולד ב-1924 בעיירה קומרנו שבפולין (כיום באוקראינה). ב-1935 עלה לארץ ישראל עם הוריו ליפא יום-טוב נוידרפר ואסתר לבית אלטמן, ושני אחיו; כמעט כל בני משפחתו שנותרו בפולין נספו בשואה. 
למד בבית הספר תל נורדאו בתל אביב, ובגיל 13 נאלץ לצאת לעבודה כדי לסייע בפרנסת המשפחה כנער שליחויות בבנק אפ"ק. את השכלתו התיכונית השלים בלימודי ערב בגמנסיה השכלה. 
היה חבר בתנועת הנוער הציוני.
בשנת 1941 החל לעבוד בלשכת מס הכנסה בתל אביב. בשנת 1949 נתמנה למפקח מס הכנסה. בתוקף תפקידו היה שליח משרד האוצר להטבעת המטבעות הראשונים של מדינת ישראל - מטבע של 25 מיל. בשנת 1952 נהרג אחיו הצעיר דב מהתפוצצות מוקש בשדות קיבוץ נחשון, שהיה בין מייסדיו. ב-1954 התמנה כפקיד שומה תל אביב 2 בבית רומנו בתל אביב. בשנות ה-60 השלים את השכלתו האקדמית כרואה חשבון. ב-1958 התמנה לסגן נציב מס הכנסה. 
ב-1968 יצא ללימודי תכנון מס בין-לאומי באוניברסיטת הרווארד. עם חזרתו ב-1969 התמנה לממונה על הכנסות המדינה וכיהן בתפקיד זה עשר שנים.

חיים אישיים

משה נוידרפר נפטר ב-1995. היה נשוי ואב לשלושה. נטמן בבית העלמין קריית שאול.

הקמת קרן על שמו

לאחר מותו הוקמה קרן להנצחת זכרו. ביוזמת הקרן הוקם לזכרו "אולם נוידרפר" בקמפוס האוניברסיטה הפתוחה ברעננה.
הקרן מעניקה מדי שנה מלגות לזכרו באוניברסיטה הפתוחה. את המלגות מקבלים כעשרה סטודנטים מצטיינים שלומדים או למדו באוניברסיטה הפתוחה תוך כדי שירותם הצבאי.
חסידות ספינקה

חסידות ספינקא הוא שמה של שושלת חסידית שמקורה בעיר ספנצה (ספינקא ביידיש) בחבל מרמרוש שבגלילות סיגוט (ברומניה, בעבר בהונגריה).

היסטוריה

האדמו"ר הראשון בשושלת היה רבי יוסף מאיר וייס, בנו של רבי שמואל צבי ראב"ד מונקאטש. נחשב כתלמידו הבכיר של רבי יצחק אייזיק מזידיטשוב בעל מחבר ספר "לקוטי מהרי"א". נולד בשנת תקצ"ח, נפטר בו' באייר שנת ה'תרס"ט. בשלהי שנת תשל"ב הועלו עצמותיו לארץ ישראל, ביוזמת נכדו, האדמו"ר רבי יעקב יוסף וייס מספינקא בני-ברק, ונטמן באוהל מיוחד בבית העלמין סגולה בפתח תקווה. חיבר ספרים בשם אמרי יוסף על התורה (ארבעה כרכים), אמרי יוסף על המועדים והקדמה לספר "לקוטי תורה והש"ס" מרבו רבי אייזיק מזידיטשוב.
אחרי מלחמת העולם השנייה התפצלה חסידות ספינקא לכמה ענפים, ולכל ענף שם משפחה שונה שמשמש כשם של אותו ענף. שמות המשפחה הם: וייס, כהנא, הורוביץ.
מנסה

מנסה (מלטינית: Mensa - "שולחן") הוא ארגון בינלאומי של אנשים מחוננים בעלי מנת משכל בתחום 2% העליונים של האוכלוסייה, כפי שנבדק במבחן IQ תקני. במנסה חברים כ-100,000 בני אדם והפעילות מתקיימת ביותר מ-100 מדינות.

מנסה ישראל

בישראל נעשו מאז שנות השבעים מספר ניסיונות שלא צלחו להקמת סניף מקומי ורק בשנת 2002 הוקם סניף מנסה בישראל על ידי ד"ר פרנק לוגר. הסניף נוסד תחילה כקבוצת דיון מקוונת והתפתח לכדי סניף ממשי שמרכזו בירושלים. בשנת 2009 נרשמה מנסה ישראל כעמותה. במסגרת חידוש פעילות הארגון בישראל, פועל הוועד המנהל של העמותה בראשות ירון מירלמן בהתנהלות השלוחה הישראלית בהתאם לדרישות ארגון מנסה הבינלאומי.
לאחרונה החלה מנסה ישראל  ביישום תוכנית התרחבות שמטרתה צירוף חברים חדשים ובמסגרתה מתבצעות פניות למוסדות אקדמיים וארגונים גדולים, כאשר הכוונה היא להרחיב משמעותית את הפעילויות החברתיות בארגון כמו גם את פעילותה של העמותה לטובת הקהילה במסגרת פרויקטים שונים, בעזרת האינטליגנציה והכישורים הייחודיים של חבריה.
נכון ל-2010 רשומים במנסה ישראל כ-500 חברים, מתוכם פעילים כ-137 (נכון למרץ 2010). הפעילות כוללת מפגשים אחת לחודש, והחברים מתעדכנים ומתקשרים באמצעות פורום האינטרנט הסגור באתר של מנסה ומקיימים פעילויות משותפות אחרות גם מחוץ למסגרת הארגון.
ג'ון הנרי

חייו

הנרי נולד בקווינסי שבאילינוי וגדל בחווה חקלאית בקווינסי ובפורסט סיטי שבארקנסו. הוא למד פילוסופיה במספר מכללות אך לא סיים את התואר. כשאביו נפטר ב-1975 קיבל הנרי אחריות על החווה בארקנסו, שעסקה בגידול פולי סויה על פני שטח של כ-1,000 אקר. הוא החל לעסוק במסחר בחוזים עתידיים על סויה, שהניב לו רווח משמעותי. בשנים לאחר מכן העמיק את עיסוקו בתחום המסחר בסחורות עתידיות ופיתח מודל שסייע לו לזהות בהקדם את מגמות השוק. ב-1981 הקים בית השקעות בתחום בקליפורניה שעד מהרה הפך להיות אחד מהמובילים בתחומו בארצות הברית. 
ב-1989 החל להשקיע בתחום עסקי הספורט. יחד עם מספר שותפים הוא הקים את קבוצת הבייסבול ווסט פאלם טרופיק שהשתתפה בליגת ותיקים (שחקנים מעל גיל 35) שנוסדה באותה שנה. הוא מכר את הפעילות לאחר עונה אחת. ב-1991 רכש 1% ממניות קבוצת ניו יורק יאנקיז בעבור מיליון דולר. ב-1999 רכש תמורת 158 מיליון דולר את הבעלות על קבוצת פלורידה מרלינס מה-MLB, ליגת הבייסבול הבכירה. ב-2001 רכש את קבוצת בוסטון רד סוקס ו-80% מרשת השידור NESN תמורת סכום של 695 מיליון דולר. תחת ניהולו בוצע שיפוץ מקיף באצטדיון פנווי פארק ו-NESN הפכה לפרת מזומנים. מבחינה ספורטיבית זכתה הקבוצה להצלחה רבה, ב-2004 לאחר 86 שנות בצורת, זכו הרד סוקס בוורלד סיריס. הם חזרו על הישג זה גם ב-2007 וב-2013. 
בנוסף לבייסבול, רכש הנרי ב-2010 את השליטה בקבוצת הכדורגל האנגלית ליברפול מהפרמייר ליג תמורת 300 מיליון לירות שטרלינג. ב-2007 רכש 50% מקבוצת Roush Racing המתחרה במרוצי המכוניות נאסקאר. 
ב-2013 רכש הנרי מקבוצת הניו יורק טיימס את השליטה בעיתון בוסטון גלוב תמורת 70 מיליון דולר. 
הנרי נשוי בפעם השלישית ואב לשתי בנות.
ידידיה אדמון

ביוגרפיה

נולד בשנת 1894 בדניפרופטרובסק שברוסיה (כיום באוקראינה), עלה לארץ ישראל בשנת 1906. למד בבית המדרש למורים בהנהלת דוד ילין. שר במקהלה של אברהם צבי אידלסון. עם פרוץ מלחמת העולם הראשונה עבר עם משפחתו למצרים, שם התגייס לצבא הבריטי.
חזר לארץ בשנת 1919 והתחיל לעבוד בממשלת המנדט כמנהל חשבונות בכיר. 
בשנת 1923 נסע לארצות הברית בשאיפה לפתח קריירת שירה. על כך הוא כותב באוטוביוגרפיה שלו:
באחד הימים קראתי בעיתונות שתחנת רדיו מסוימת מקיימת מבחנים לזמרים [...] פתאום עלה בדעתי להשתמש באותם ניגונים שהייתי מאלתר במסיבות של החברים [...] ושרתי להם ניגון אחד בלי מילים [...] והתוצאה הייתה חוזה לשש הופעות. כעבור זמן מה פנתה אליי תחנת רדיו אחרת וביקשה שאתן להם את התווים לכמה משיריי [...] אך מאחר שהייתי מאלתר את השירים באופן חופשי, התעוררה בעיית כתיבת התווים.
בשנת 1926 חזר לארץ. אדמון חיבר את המוזיקה למחזה "אסתר המלכה" של קדיש יהודה סילמן, מתוכו השיר "שושנת יעקב צהלה ושמחה" שהפך לשיר עם ומושר עד היום, בעיקר בפורים.
ידידיה אדמון היה פעיל מאוד בנושא זכויות היוצרים ומעמדם, והיה ממנסחי התקנון הראשון של אקו"ם ובשנת 1946 אף נבחר ליו"ר אקו"ם, תפקיד בו כיהן עד שנת 1958.
אשתו הראשונה של ידידיה אדמון-גורוכוב הייתה חנה גורכוב אדמון, להם נולדו שלושה ילדים. אשתו השנייה הייתה הפסנתרנית והמורה הנודעת לפסנתר אמה גורוכוב. אשתו השלישית אסתר אדמון, זמרת ומורה לפיתוח קול.
בשנת 1974 זכה ידידיה אדמון (גורוכוב) בפרס ישראל על מפעל חייו: תרומתו לזמר ולתרבות בארץ ישראל.
נפטר באביב 1982.
נקבר בבית עלמין הדרום.
על שמו נקרא רחוב בבאר שבע ובתל אביב (ברמת אביב).

בין שיריו

שדמתי, עץ הרימון, הביתה, גמל גמלי, כך הולכים השותלים, שושנת יעקב, הא לחמא עניא,  בצאת ישראל, שמחה רבה, וחג שבועות תעשה לך, סלינו על כתפינו, איל בן קרניים, הפלא ופלא (ומשה הכה על צור), אליעזר ורבקה.
בריאן מייקל בנדיס

חייו

בנדיס החל את דרכו ככותב ומאייר קומיקס אפל ואורבני כ-"Powers" ,"Jinx" ו-"Goldfish" לפני שפרץ את דרכו בקומיקס של גיבורי-על. היה אחד מחלוציו של חותם אולטימייט מארוול בשנת 2000, עת פרסם את סדרת אולטימייט ספיידרמן. בהמשך, הוא הריץ מחדש את זיכיון האוונג'רס עם קבוצת האוונג'רס החדשים בשנת 2004, וכן כתב מספר אירועים משמעותיים ביקום מארוול כמו מלחמה סודית, בית אם, פלישה סודית, מצור ועידן אולטרון.
בעבודתו במארוול, בנדיס כתב שני קרוסאוברים גדולים של החברה הממשיכים זה את זה: "האוונג'רס מתפרקים", שהוביל לפירוק האוונג'רס ולאתחול הסדרה מחדש ב"אוונג'רס החדשים" עם צוות חדש לגמרי (ושני ותיקים) ו"בית אם" הגדול יותר אשר בו מסופר על יקום שיצרה מכשפת השני אחרי מאורעות "האוונג'רס מתפרקים", כשלאחריו המוטאנטים הופשטו מכוחותיהם.